Luand

Luand ( [luˈɐ̃dɐ]) om Angolan pälidn da kaikiš suremb lidn, valdkundan ižandusen keskuz. Vozil 2008 i 2017 om kaikiš kal'hedamb lidn mail'mas elämižen täht. Lidn om Luandan agjan administrativižeks keskuseks mugažo i om sen municipalitetaks ("município") seičemen kesken.
Istorii.
Eländpunktan aluz om pandud portugalijalaižil "San-Paulu-di-Luanda"-nimitusenke vn 1576 25. päiväl vilukud. Šingotihe portugaližen administracijan keskuseks. Sai lidnan statusad vl 1605. Lidn oli orjudentorguindan keskuseks, kaik läz koumed millionad ristituid vedihe ujuden Luandaspäi verhiže maihe 17.-19. voz'sadoil. Udesnimitihe (lühetihe nimed) nügüdläižikš vl 1975, «luanda» om tahondan amuine nimituz.
Luand šingotase järedal eksportan meriportal (kivivoi, kofe, puvill, sahar, diamantad, raud, keitandsol), sauvondal i sauvondmaterialiden pästandal (cement, metalližkonstrukcijad), kivivoin ümbriradmižel (substancijad, plastiktegesed), sömtegimištol (sömäd, jomad, tabaktegesed), tekstil'tegimištol, sobiden da kengiden tehmižel.
Geografijan andmused.
Lidn otab ližakast sijad Atlantižen valdmeren randištol, seižub londuseližen merikaran randal kuz' metrad ü.m.t. keskmäižel korktusel. Kvanz-jogi lankteb valdmerhe lidnanno. Luand jagase kahteks palaks: "Baixa de Luanda" (alembaine lidn, vanh lidn) i "Cidade Alta" (uz' pala, vai ülembaine lidn).
Klimat om tropine kuiv, ei ole lujas päivoikaz, heinkus-redukus pil'vekaz. Voden keskmäine lämuz om +25,8 C°, kül'mkun-semendkun +26,7..+28,6 C°, heinkun-elokun +22,1 C°. Heinkus il'man lämuz voib poleta +11 Cel'sijan gradushasai vilun Bengelan joksmusen tagut. Absolütine maksimum oli +37,2 C° keväz'kus. Paneb 250..500 mm sadegid vodes, 405 mm vodes keskmäras, vähemba kezakus-redukus (10 mm pordos). Vihmoiden tobj pala oleskeleb keväz'kus (114 mm) i sulakus (136 mm), kaikiš räkemban aigan. Toižil kuil oleleb 16..36 mm kus. Kun keskmäine relätivine nepsuz vajehtase 78..85 % röunoiš voden aigan.
Tobmuz.
Luand-agjan pämez' om gubernator ().
Enččed Luand-agjan pämehed:
Eläjad.
Vn 2014 Angolan rahvahanlugemižen mödhe Luand-lidnan eläjiden lugu om 2,165,867 ristitud 113 nellikkilometrad pindal. Luand-agj om lidnan aglomeracijaks, sen ristitišt om 9,079,811 eläjad (2022, vl 2014 oli 6,945,386 eläjad 2417 km² pindal), valdkundan koumandez. Vspäi 2011 administrativiž-territorialine reorganizacii mäni, ližatihe agjan pindad, i nügüd'aigan Luand-lidnan pind om 116 km², Luand-agjan pind om 18 835 km². Kaikiš suremb lidnan i agjan ristišton lugud oma nügüd'.
Znamasine üläopendusen aluzkund om Universitet Agostinjo Neton nimed (). Sen aluz om pandud vl 1962, 29,8 tuh. üläopenikoid vl 2011. Kaik ühesa fakul'tetad i koume üläinstitutad mülüdas universitetha, niišpäi koume fakul'tetad sijadasoiš Luandas, toižed ezilidnoiš (Talatonas päpaloin — päkorpusan sijaduz).
Transport.
Valdkundaližed avtobusad i privatižed mikroavtobusad ("kandongeiros", üks'lugu ) oma kundaližeks transportaks lidnas. Luand ühtenzoitase ezilidnoidenke raudtejonusil. Kebn metro om projektiruidud vodele 2019, vauvhatihe, miše sen sauvomine linneb vspäi 2020.
Meriport om kaikiš surembišpäi Afrikan randal, i ližatas sen voimusid. Toine meriport om sauvomas 30 kilometras pohjoižhe vspäi 2014.
Uz' rahvahidenkeskeine civiline lendimport Antoniu Agoštinju Netu-prezidentan nimed ("NBJ / FNBJ") sijadase nell'kümnes kilometras suvipäivnouzmha lidnan keskuzpalaspäi. Lendimportan sauvond jätksihe vll 2006−2023, i voden 2024 aigan se vajehti vanhad lendimportad rados. Vanh rahvahidenkeskeine soda- da civiline lendimport Uhokun 4. päivän nimed ("LAD / FNLU", 5,6 mln passažiroid vl 2018) sijadase Luand-lidnan suves. Tehtihe reisid Afrikan äjihe pälidnoihe, Dubaihe, Stambulha, Kasablankha, Johannesburgha, Frankfurtha, Parižha, Brüsselihe i Lissabonha, mugažo Angolan erasihe-se lidnoihe.